정조 12년
掌令吳翼煥疏曰伏以臣猥以無似濫蒙殊恩班廁法從職經憲司每自奮勵思效涓埃感激所至亦能忘身但以資性旣短於剛果聞見漸痼於習俗默默尸居日日以愧心雖懷憂言不敢發果於去年冬以不言蒙遞夫進諫之臣以言獲罪雖在治世亦或不免今我殿下不惟不罪言者乃反斥以不言斯誠前代之罕聞明主之盛節臣忝叨言責孤負聖德撫念慙懼實無容措不意玆者又蒙右職之授復居蔑效之地臣雖至愚亦有廉恥尙何顔面更踐臺端第伏見傳敎下者空臺之斥又坐不言曲示開導慮其壅閼臣若巧引前嫌自便身謀卒無一言而退是終負我殿下也玆敢冒沒肅命略陳蕘說以效一日之責惟殿下留神證省焉臣聞臺閣之官人主耳目必須直諒敢言之士庸資可否相濟之益其爲職任等於宰相得人與否關國治亂近世以來資望漸輕通擬之初不問忠侫推遷之際殆同序陞如臣等輩亦與斯任以致風采日消讜議無聞自取緘口之誚徒煩遞革之典貽累朝廷實無餘地臣在諫官之列攙說言路之弊前有自訟之嫌後有同浴之譏然言苟切時何拘格例夫言路之壅閼非一朝一夕之故也俗漸澆漓人尠朴忠徒恩榮進莫念匡弼得失之患旣膠于中忌諱之習又鑠其外風節委靡莫可振作殆似久病之人元氣日下有非尋常刀圭所可挽回不言之斥宜其罔效來諫之敎無怪不孚請擧痼弊論其一二時論壞之一也臺體掣之二也何謂時論壞之自殿下位宁以後逆耳之怒不見於色批鱗之誅不加於人而群臣皆妄自疑阻惟事苟容或有一言稍涉忌諱親戚咎其妄發朝廷謂之生事甚至銓曹不復檢擬擧世目爲棄人苟非忠義根性氣節超俗皆欲得殿下尺寸之祿爲自己妻兒之計夫孰肯輕發無益之狂言甘爲時論之所棄也何謂臺體掣之古之諫臣乘輿可斥宰相可叱靑蒲可伏衮裾可牽人主麾之退可以不退天子使之謝可以不謝豈有體例牢成印板一辭見阻旋卽爲避嫌大臣旣退不許陳所懷傳啓所以申己見而謄誦故紙不敢少錯笏記所以備遺忘而窺視袖中不敢展讀少有違誤斥以生疎夫生者不識忌諱疎者不能迎合惟恐臺諫不生疎奈何以此斥之宜其局縮拘牽但循體例何暇別出意見有所論列由是內畏時論外拘臺體擧世滔滔終日唯唯實非治世之美事卽似危邦之陋風孔子曰惟其言而莫余違也不幾於一言而喪邦乎子思曰君之國事將日非矣君出言自以爲是而卿大夫莫敢矯其非孟子曰入則無法家拂士者國恒亡聖人垂戒其理必驗殿下之言違者誰歟殿下之言矯者誰歟孰爲法家孰爲拂士危亡之兆將在於此而上下之間狃翫如彼言念及此良足寒心夫誠之所及豚魚可感在物猶然況於人乎臣恐今日含默之風亦然殿下誠意未到是以巽軟之徒妄揣上意以爲惟其不諫諫之則未必不黜惟其無忤忤之則未必不誅轉相告戒無以曉解臣嘗思惟心切痛之謂宜愼簡忠讜之士以備諫諍之職勿使庸陋如臣更得齒列其間爰革時論俾無所忌盡祛臺體俾無所拘反躬推誠聞過必喜不煩辭敎宜致讜言臣竊觀亂逆之萌多在危疑之世人苟反側無變不圖時若晏安何隙可乘惟我國家八域升平百年無憂君臣之間分義素定搢紳之家世祿相承內無鼠竊之患外無狗吠之警夫何亂臣賊子乃反無歲不出常有憂虞莫可靖安夫斬草務在除根滋蔓勢必難圖懲討之典惟恐不嚴今殿下鋤治之際每留根柢容貸之過反成疑隙根柢留則枝節相生疑隙成則危懼轉深本欲化彼龍蛇末乃養爲虺蝪長禍遺患慮無不致杜亂折奸豈容如是嗚呼針砭屢試非身之利誅戮亟行非國之福然國有亂逆則誅戮不得不行身有癰疽則針砭不得不試而殿下不誅亂逆過推好生之德是容養癰疽以爲保身之術也古之人臣以兵擊賊今之臺閣以舌擊賊懲討一款惟在合啓而誠意未格邦憲不行致令凶逆尙容覆載緩討之罪實在臣等而臺府闕啓則喉院請牌旣已牌招使之傳啓及其傳啓乃曰不允事若循例便成文具上下相持俱欠誠實殿下處至文之時乘狃安之勢凡於小務細事雖皆去文懋實惟恐末俗漸趨虛僞今事無大於懲討亦不免爲文具求國無危胡可得也至如今日大小臣僚一心顒仰以俟大慶雖於事關懲討亦皆不爲擧行臣願殿下差待用刑亟揮乾剛悉取諸賊斷以當律使亂逆之徒不復假息蘖芽之萌擧皆廓淸則永絶更無餘憂復何持疑尙憚不爲臣聞虎豹在山藜藿不採䍧豚所牧芻樵狎玩人才有無實繫安危今日國家所恃者誰廟堂之上九卿備位朝著之間百僚在官敢曰無人遽誣一世執跡求之實乏材用方今四境無事兆民安業常材具僚亦足驅使乏人之患不在目下而假如邊塵微驚桴鼓小警則臣不敢知在列韎韋誰可將者又如隣邦構釁嘖言交至則臣不敢知盈庭搢紳誰可使者不惟愚臣有所未知竊恐殿下之明亦無簡心之素也雖世運亨泰聖明當陽臣所憂虞萬無此理然治亂相乘安危靡常才不素具何以應變夫求才之道惟務盡誠用人之術必貴適器今則求之旣不盡誠用之又不適器不盡誠故所獲者不精不適器故所任者不稱本末俱誤賢愚無別才難之歎不其然乎科擧取士本非上策而鄕貢旣廢歷代通行奇才碩人蓋由是進斯國家求賢之路亦才能出身之門是以唐宗親選卽曰殆忘飢渴宋帝焚香願得忠孝壯元王師朝知擧黜文章浮艶者歐陽脩掌試鎖院四十日古之君臣求才盡誠考試必精者有如是矣今夫科場所試詩賦表策設令選其出群未必皆是賢才而朝廷旣以此取士人材亦以此發軔求之安可不誠考之安可不精殿下卽位之初嚴立科規銳意求才士皆淬勵人無倖望科榜每出能服群情雖其賢愚邪正臣所未詳若論文識工夫大抵實才歲月浸久權輿不承科條之闊狹無常考試之疎略太甚隔月旬製多是在家製進而大或濫預於給分小則許赴於到記恩雖推廣事實濫屑卽使場屋促刻積勞而得者何以厭服哉三年大比咸聚多士收券之數少亦近萬有司考校數日輒了其爲粗鹵固已甚矣親臨試士柝榜尤速捧券纔畢榜目已出甚或不看首尾無論精粗逐券書外歸於數殿下一任所爲不加檢勅如其得失亦曰有命夫人之窮通固有命數至於君上不宜言命安可自欠誠實全諉命數以沮人才興起之心方今主試者無藻鑑之明爲士者無自修之實雖使考之甚精尙患眞才之或遺取必拔尤猶懼物議之未允今乃瞥眼看過初無搜才之意信手拈出示以倖得之路無怪士習之日偸何望文風之丕變天生萬物爲用各殊人之才性亦有長短但取一能皆可適用必欲求備何由得人若夫全才從古罕有上自咎益不踰一職下至種蠡罔兼二事苟使區別得宜付授當器各宣其力各盡其才合而成功何事不濟殿下擢用衆才不量其器以一言稱愜爲能而不核虛實以一事違忤爲咎而不考忠邪其稱愜則付任踰涯不思其所不及其違忤則責望過當不恕其所不能取捨違理功用蔑然徒有求備之弊實無責效之意夫歷試稱職卽人難能惟其難能故能爲者小能爲者小故相率而不爲典禮之臣未嘗以不知禮爲恥以今典禮者未嘗學禮也典獄之官未嘗以不知獄爲憂以今典獄者未嘗爲獄也是以俗習浸痼苟容成風著處尸素一任笑罵未或量己殆若不器是謂具臣豈云通才外此用人之際亦多遺才之端世祿故家搢紳子弟進以門蔭竝得序陞不問才否終畀州郡至若科第之人反無循資之規苟非地望通顯扳援有路卽皆永從棄置不復收錄設有才能將安所施大凡人才經試乃見非惟知人則不易抑亦自知者實難請以力諭明其分限强壯武士固有膂力若不一試擧重卽難自限己分擧千鈞然後乃知其力可擧千鈞扛九鼎然後乃知其力足扛九鼎今朝廷用人未嘗一叩其才人亦未嘗自試其才旣不叩試便自輕侮難能之事初不下手設有奇傑之才莫知分限所及是必叩之而後乃發試之而乃見臣謂求才則必盡其誠用人則必適其器洎乎付授必試才能旣審擧措且稽言行只當分職而責效寧容充數而備員夫訥訥寡言者未必愚喋喋利口者未必智鄙撲違忤者未必悖承順愜可者未必忠故明主不以意選士不以辭盡人惟試其績始驗眞才誠心行之何求不獲臣竊惟朋黨之弊固由色目而末流之爭惟繫褊私使君上有公明之德朝廷有綜核之政色目雖存黨心可破使君上無公明之德朝廷無綜核之政色目雖祛爭端亦啓何者惟天生民莫不有情利欲所在卽皆奔趨權勢相將必至傾奪斯實褊私之累何待朋黨而起凡今士族之類莫非色目中人歲遞數百代更七八論議之外標榜膠固人未嘗自稱以某黨世則已相與而指目雖欲免者其可得乎聖人復起未易卒革然臣愚見則今日之患不在色目朝廷亦嘗專用一邊人矣一邊人中又生緩峻之別朝廷亦嘗委任一門人矣一門人中便起大小之號各分徒黨視若仇讎顧其爭端豈專色目蓋色目是虛名褊私卽實害實害猶存則虛名雖祛而無益實害旣祛則虛名雖存而不妨又安可徒憂虛名不究實害任其褊私悉諉色目夫私之爲弊害理最甚不惟有我亦云褊繫祛此之術莫如大公公則明明則核實核實則知人知人能官哲愚安分則雖有色目孰敢黨私殿下志在鎭物政懋祛黨祛黨反涉於抑制鎭物或近於包容包容之極好惡欠誠而反側之釁多生於尊寵抑制之過擧措違理而勢理之爭莫遏於當路違理則褊繫滋甚欠誠則私意用事以此鎭物物情不孚以此祛黨黨習不變所謂却行求及前人如望實效盍反本乎公惟絶私明乃不疑綜有條理核無虛僞旣公而明邪正之實曷眩於聖鑑惟綜且核疑似之言敢亂於崇聽疑似必辨則誠實相孚而傾軋之習絶矣邪正得所則賢能在位而爭奪之風息矣苟祛褊私之實害何患色目之虛名乎臣聞用財有道必先量入蓄財有術莫如省費蓋天地之生財有限國家之費用無窮不憂其用之未節但患厥財之不裕是不知尾閭之穴而怪海水之不加增也竊惟國初干戈甫定市朝乃相而頒祿之制視今爲倍及乎龍蛇寇賊之變八年搶攘之際內供王師外餉天兵玉帛之使相望於境未聞財匱致誤一事今邊上絶飛挽之役域中少曠廢之土市肆有征漁鹽有稅生財之路實廣於前而每歲經費輒患不足戶曹惠廳無餘布軍資廣興無陳粟是何前則費之而有裕今則用之而不足國計如此可爲寒心苟求其故患在不節國家縻費本在冗兵禁衛之宜屬兵曹守摠之當罷京營前後朝臣固多言者今又設壯勇衛別立營門多置旗手計其料布豈云少哉殿下內則有禁軍武藝外則有五營將卒環衛不缺綢繆甚固祗患無才何憂少兵乃爲此冗長之物以廣糜費之路歟軍兵有賞所以激勵然惟得中乃可勸人今親臨試才賞賜過當一人悉通諸技其賞殆數十匹施諸戰陣之間亦非薄約行於校閱之際寧不濫豐且軍布大同出自黎庶親試賞格雖不可廢生民膏血安用許多近歲以來修葺之役行之有漸害不及民而竊見宮掖之間塗墍一新街路之上材石猶存若計前後之所費不知幾倍於露臺耗損經用亦已多矣顧今冗費所當省去雖臣愚陋未易周知擧此數事推類可驗凡若此者日求去之毫釐以往莫不有益積少成多何患乏財臣聞賞罰勸懲有國大柄罰必當罪卽人乃懲賞惟稱功卽人始勸一或輕重輒關治亂蓋賞不可濫罰不可褻褻則人不以爲恥濫則人不以爲感不以爲感故千金之錫不足以勸人不以爲恥故三黜之辱不足以懲人不懲不勸大柄隳矣一罰一賞可不愼哉殿下英智御下威惠從心酬勞多踰於涯分督過或涉於煩數非無賞罰之典實少勸懲之效請引近事以明其然當今治平日久朝野少事凡百具僚但供常職士無立功之會人尠可紀之績苟非才能卓異謀猷可採亦當循其資格以杜僥倖而凡有邦家慶賀都監營造暫與執事之列輒蒙超遷之賞遂使罔功之徒擧懷速化之念出身科第者右職高資跬步可圖發跡蔭路者六品詞訟時日可得此皆適因幸會俱非進以殊績故得之者不勉於來效不得者無意於自勵賞典雖頻人何以勸惟昔官人久於職次若非大有譴何未嘗輕加黜免故一蒙罷削之典擧懷惶恧之意今殿下求過太精施罰太數凡少差謬輒皆推遞喉院三司殆同傳舍夫旣以小過黜罷自不可許久捨置朝遞夕仍昨罷今敍辭敎徒煩差除無常大凡人情習見則狃是以革職罷官殊非輕罰而內無愧悔之意外無惶蹙之色處之恬然視若尋常若夫大臣去就尤異庶僚進退纔經策免旋卽重畀而依舊視事習以爲常至於竄配在法爲重或中道卽放或纔到便釋蓋緣當初威罰輕施所以未幾恩宥放下屑越如此將何所懲罰所以懲人而人不懲賞所以勸人而人不勸其害理道亦已甚矣苟欲磨勵臣工使知勸懲誠宜審愼賞罰使當功罪矧伊牧伯寔分主憂生民休戚卽係於斯循良布列則撫字之政上裨王化貪墨肆行則侵虐之害下及黎庶奬廉懲貪不容少忽考績殿最烏可不嚴近來考績公平與否旣未周視列邑縱難詳知其實勢族時流罕居殿責茹吐之弊推此足驗至或貶目見退末乃更書以進殿下之伊時還給固爲過中監司之本無定見居然可知且殿下旣已審知厥狀亦不加之以罪黜陟之法宜其不明由是廉吏衰少貪風日熾一經郡邑皆成富室墻宇彌巷膏沃連阡厥或持身拙約田宅不增卽必人笑迂闊世稱庸劣習俗之弊一至於此而奬廉之典未嘗行懲貪之憲不加嚴夫惡貧樂富人之常情自古持廉之人蓋多有爲而然貪則無罰廉亦無奬何苦而爲廉何憚而不貪外邑糶糴民國至計本備水旱以濟窮乏豈容奸猾偸竊任致倉庫空虛只緣虧欠之律不嚴遂令贓盜之習肆行吏奴逋負歲月滋長少則百斛多者千石每値新任守宰雖或査報營門然監司只許督捧而奸盜未嘗受誅夫所謂逋吏大抵破戶設使徵督所捧幾何故其一歲之納僅充當年之耗及到歲終會計守令乃避居末謬稱畢捧輒皆掩置甚則只爲一時徵捧之道反差衙前膏腴之任倘蒙舊還蕩滌之令亦歸逋欠蠲除之科容養太過威罰罕加吏見逋負有利無害苟非良善何憚不爲是以已欠者旣不充面犯逋者又復接跡窖倉分石僞錄假名奸欺百出贓盜相仍虛簿歲增積儲日銷其流之弊良覺寒心監守自盜終古當斬此而不誅法將安用今人皆謂苟誅逋吏許多無面悉難蕩減此言似是其實不然夫申憲蠲逋後弊可革弛法縱奸貽害滋甚與其持難於蠲穀潛長奸盜之習曷若果斷於行法永杜耗失之源謹按大典通編穀物無面米四十石以上該吏杖百徒年庫子杖流七十石以上該吏杖流庫子絶島爲奴以是推之米百石以上租二百石以上者自當不免於誅死然今犯逋吏奴無邑無之準此行誅死者必多一切蕩滌所損亦夥因時制法宜有闊狹臣謂折衷輕重定爲令甲今年誅千石以上者明年誅九百石以上者又明年誅八百石以上者歲降百數漸申常憲如此六七年米百石租二百石以上者皆可誅也其米不滿百石租不滿二百石者卽又徵納不難而杖流之罰亦可行也夫法之難行患在不信信而克斷罕有犯者人知必死卽皆圖生務欲趁限漸當充面推以理勢宜莫不然然則期不過六七年誅不過十數人所蕩滌不過一二萬石而國中可無逋吏矣丁民收布自是身庸雖有身有庸歷代常典而或重或輕因時異制惟我先大王克推恤民之政特定減布之規簽丁除役各有分限加年減齒俱著禁令實惠下究法意甚嚴民蒙聖澤於乎不忘而挽近以來綱條漸弛弊端潛長邑殊大小而定額不均民或逋逃而遊手甚衆以致兒弱不免於簽括隣族多困於侵徵斯誠生民之痼弊亦歉王者之仁政大加更張實難輕議小爲矯救誠不可已臣生長下邑出入鄕曲略知弊源敢貢愚見夫邑小則民戶寡而軍額每患其多邑大則民戶衆而軍額反或較少戶衆額少則遊手樂聚而衆者益衆戶寡額多則窮民逃散而寡者益寡多少不均理勢固然是以大郡雄州軍丁不乏各廳契坊面里相望奸猾容護漏戶成藪小縣殘邑良民甚尠窮閭貧戶疊役居多白骨黃口頉免無路此邑殊小大而定額不均之弊也自夫俗習不古氓風日漓濫稱班族姑舍勿論奸民避役孔穴漸廣締結吏鄕歲賂而避者謂之各廳契坊投托豪强假稱而避者謂之墓直廊底厚資胥徒巧脫編籍是謂漏戶憑藉校院公共頉免俗號奉足甚至書院勢尊齋任武斷則院下居民雖累百戶官吏不敢投足守宰莫能簽額如此之類殆難毛擧此民或逋逃而遊手甚衆之驗也上而定額不均而莫之能改下而遊手甚衆而無敢或括增年疊役禁條雖明括丁簽軍充額蔑策每當歲抄小邑尤難或困兩役蹙頞訴屈或抱嬰孩垂泣稱冤孰不憫惻曲示慰藉實無變通莫可許免以至逃故罕卽代定侵徵之患自及隣族爲今守令不亦難乎臣謂宜令各道道臣取考版籍軍案枚擧軍額之多少旁較民戶之衆寡損多益寡惟視戶數務定相敵之方俾免不均之患然該申嚴籍法搜括逋藪懲戢奸猾威制豪强漏丁遊手無所容隱老弱逃故悉免勒徵則綱條不待更張弊端足可矯救行之甚易施必有效至於寺奴之弊視諸良役尤甚所謂貢案奴婢太半有名無實逃散之外物故亦多而名額猶存徵貢如例亡者無望於許頉存者重困於加徵接族連姻罔不被害一號奴婢莫與爲婚生死無告吁亦戚矣京司貢案臣嘗偶見所載生年多過百歲夫豈寺奴偏能遐壽誠以物故頉免輒須情債始許而是皆散亡之餘罕有親戚可靠無人出力以圖頉案其骨已朽厥名尙在身貢之布沒世不除徵族之濫推此可知竊聞外邑每當納貢揀其稍實之類輪定等牌之任勒令主辦以充貢額故苟經是役擧皆破家事之無理莫此爲甚推諸常情寧不冤恫今若詳査存沒釐定貢額不過有司一擧措事而但惡元貢之減縮不恤生民之含冤實乖朝廷綜核之治有累聖明察隱之德今當歲首政合布仁請令列邑査報物故之數因使該司悉除貢案之額釐去積弊用究實惠失財得民所獲多矣臣聞有國所恃紀綱而已紀綱立則上下有截紀綱壞則名分不嚴昔倖臣鄧通侍戱殿上而申屠嘉移檄數之神策小校衝犯前導而柳公綽駐馬杖之當時人主不以爲罪此蓋振肅紀綱用杜陵替之漸也今國綱解弛風俗漸乖吏民則輕侮官長而少挾私怨輒謀構諂常賤則侵陵士夫而或有微憾便肆詬辱至於掖隷橫恣尤甚而爲其出入於宮禁人皆假借而隱忍夫以殿下之明聖何嘗容護於此輩而習俗苟且莫敢懲勵甚至中禁矯命索通符於捕廳院隷挾憾辱元戎於通衢瞻聆所及識者寒心陵替太甚漸不可長其流之弊莫知所極方當晏安旣無維持之勢苟有緩急必致畔渙之患所以前春騷屑遠近奔波耳未聞桴鼓之聲目不見旌旗之色而風聲少起相率而走晷刻之頃畿湖沸驚官長不能鎭其吏民士夫不能制其藏獲土崩之漸實在於此此皆恩不素結威不素振下輕其上民無固志之驗也下輕其上民無固志則國之爲國亦曰殆哉紀綱如此將何所恃明王制治必觀時宜譬如良醫因病投劑顧今陵替之勢有非粱肉可補藥不瞑眩厥疾不瘳臣謂恩而或慢則制之以威威而不戢則申之以法操切掖隷以絶濫猾之源委任長吏少假生殺之權卽使衙門之間風稜復振朝廷之上體統益尊則威之而易制惠之而易感威惠相濟乃罔不治綱紀四方其在斯歟臣職叨言官義不忍默雖忠悃感激略暴其愚然文辭拙訥莫能達意至於殿下本源之工尤非淺陋所可窺測豈容管蠡妄論闕失伏惟殿下天姿聰睿聖學高明性命天人無微不燭聲色遊田罔或爲累然猶道未交泰俗未於變誠以智出庶物有輕待群臣之心思周萬機有兼知庶愼之意騁聰明則反涉於自用察情僞則有近於臆逆好臣所敎而摧折之威或加於違咈厭薄具僚而狎侮之旨或示於貴近且撫升平之運常欠兢業之慮竝進賢愚少任人致理之志循守故常無居安思危之念由是匡弼惟務於將順庶僚但事於趨走任職者絶展才之望進言者懷見疑之憂進退唯命不暇自顧於廉隅容悅成習罔敢或輸其忠直至或退則仰屋雖發危明之歎入則譽樹反效希旨之風致使聖明之世了無承佐之效臣嘗中夜思惟滿腔憂憤自古豈有聰睿如殿下高明如殿下窮性命天人之源如殿下無聲色遊田之累如殿下而庶務叢脞治效茫然如今日者乎臣拔跡寒門致身淸班非不知隨衆泯默免貽厚責觀時附會足保斗祿何急自苦乃爾煩聒干冒妄發之咎以取疎愚之譏良由自顧庸陋報效蔑策適會聖明開導備至輒申悃款用極愚忱輸誠圖酬是固所願沽名衒直亦不敢爲願回睿照爲國熟慮豈惟微臣獲蒙採蕘之恩抑亦聖朝有光察邇之明臣無任屛營祈懇之至省疏具悉諸條敷陳皆甚勤據當留意爾其勿辭察職